Sinikka Tirkkonen

Sinikka Tirkkonen () lâi syemmilâš máttáátteijee, tihtâčällee já kirječällee. Sun čaalij novellijdis já tivtâidis suomâkielân. Suu pargo lii jurgâlum aainâs-uv saksa- já ruotâkielân.

 Eellim 
Sinikka Tirkkonen šoodâi kuovâmáánu 13. peeivi 1954 Leppävirtast, Suomâst. Suu eeči lâi eennâmviljâleijee Kauko Tirkkonen já suu enni Eeva Siikanen. Sun čaalij pajeuáppen Leppävirta luvâttuvvâst. Ive 1979 sun valmâštui humanistlâš tiettui kandidaatin Jyväskylä ollâopâttuvvâst, ive 1981 uáppustivrejeijen já ive 1984 suomâkielâ máttáátteijen. 

 Karrieer 
Tirkkonen poorgâi el. mielâpyecceitipšon, kirjerájutipšon já máttáátteijen ovdil ko sun porgâškuođij kirječällen olesáigásávt. Suu vuossâmuš kirje Halla lâi nooveelčuágáldâh, mon Otava almostitij ive 1985. Ive 1987 Otava almostitij Tirkkos čuávuváá nooveelčuágálduv Luvaton elämä, mii kietâdâlâi siämmáid teemaid ko kirjeest Halla. Taan nube kirjeest sun vuoitij ive 1988 sehe kirjálâšvuođâ staatâpalhâšume já Runeberg-palhâšume.

Tast maŋa Tirkkonen almostitij tuše tihtâčuágálduvâid. Suu vuossâmuš tihtâčuágáldâh Miten peiliin kirjoitetaan almostui 16 ihheed majemuu kirje Luvaton elämä maŋa. Ton čuágálduv maŋa Tirkkonen sirdâšui Otavast ive 2007 vuáđudum kirjekuástádâs ntaamon, mii almostitij ive 2008 Tirkkos čuávuváá tihtâčuágálduv Unohdus. Ive 2010 almostui Tirkkos kuálmád tihtâčuágáldâh Kaunis ehto; taan kirjeest sun lâi iävtukkâssân Savonia-palhâšume uážžon. Sun lâi iävtukkâssân siämmáá palhâšume uážžon meid ive 2014, taan keerdi majemuu tihtâčuágálduvástis Pimeän halki, valon halki.

 Kirjeh 
 Nooveelčuágálduvah 
 Halla. Otava 1985
 Luvaton elämä. Otava 1987

 Tihtâčuágálduvah 
 Miten peiliin kirjoitetaan. Otava 2003
 Unohdus. ntamo 2008
 Kaunis ehto. ntamo 2010
 Pimeän halki, valon halki. ntamo 2013

 Palhâšumeh já tubdâstâsah 
 1987 – Leppävirta kulttuurpalhâšume
 1988 – Runeberg-palhâšume
 1988 – Kirjálâšvuođâ staatâpalhâšume
 1988 – Otava-tubdâstâspalhâšume
 2004 – Tave-Savo taaiđâpalhâšume

Käldeeh

Luokka:Ive 1954 šoddâmeh
Luokka:Ive 2021 jämimeh
Luokka:Runeberg-palhâšume vyeitteeh
Luokka:Syemmiliih kirječälleeh
Luokka:Syemmiliih máttáátteijeeh
Luokka:Syemmiliih tivtâsteijeeh